Siūlymas dėl Nacionalinio miškų susitarimo (NMS) pamatinio tikslo formuluotės

(parengtas apibendrinant NMS įvadinio renginio metu dalyvių suformuluotus lūkesčius ir klausimus, taip pat darbo grupėse metu pasiūlytas NMS pagrindinių siekių formuluotes)

* *Siekiant teisinio ir politinio stabilumo, nuoseklumo bei aiškumo ilgalaikėje perspektyvoje tobulinant su miškais susijusią nacionalinę teisės aktų sistemą ir formuojant nacionalinio lygmens strateginius dokumentus;*
* *pripažįstant ir siekiant deramai atliepti su klimato kaita, biologinės įvairovės išsaugojimu, socialiniais ir ekonominiais pokyčiais susijusius iššūkius ir kintančius visuomenės poreikius šalies miškams, kartu tuo siekiant prisidėti prie visuomenės gerovės kūrimo ir didinimo;*
* *pripažįstant bendraeuropinius darnaus miškų tvarkymo principus ir siekiant tinkamai įgyvendinti su miškais susijusius tarptautinius Lietuvos įsipareigojimus ir Europos Sąjungos reikalavimus;*
* *laikantis susiklausymo ir pagarbos vienas kitam principų, užtikrinant tinkamą interesų balanso atstovavimą, partnerystę ir plačią suinteresuotos visuomenės įtrauktį viso proceso metu;*
* *siekiant kuo labiau mokslu, duomenimis ir faktais pagrįstų, tarpusavyje suderintų sprendimų, aiškiai įvardinant tokių sprendimų galimas socialines, ekonomines ir ekologines pasekmes;*

**susitarti dėl ilgalaikės, nuoseklios ir subalansuotos nacionalinės miškų politikos pagrindinių krypčių**, kurios apimtų (bet neapsiribotų):

* naujo balanso tarp šiandienos visuomenei svarbiausių miško teikiamų naudų suradimą, suderinant pasikeitusius ekonominius, ekologinius ir socialinius interesus miškams, tuo pačiu užtikrinant tvarių miško ekosistemų formavimą ir išsaugojimą ateities kartoms;
* miško ekosistemų indėlį į klimato kaitos iššūkių suvaldymą, įskaitant miškų plotų plėtrą pirmiausia agrarinėse vietovėse ir potencialo didinimą absorbuoti šiltnamio efektą sukeliančias dujas (ŠESD) ir kaupti anglį tiek pačiuose miškuose, tiek ir ilgaamžiuose medienos produktuose;
* biologinės įvairovės išsaugojimą, griežtai saugomų miškų kiekio didinimą, taip pat visų saugomose teritorijose esančių miškų apsaugą ir tvarkymą, prioritetą teikiant gamtinių vertybių apsaugai, atsisakant gamtosauginės vertės nekuriančių apribojimų;
* rekreacinio, kultūrinio, dvasinio miškų potencialo išryškinimą ir jo stiprinimą, įskaitant ir priemiesčių miškuose;
* darnaus miškų tvarkymo principais paremto miškininkavimo plėtrą, naujų adaptyvių tausojančios miškininkystės praktikų paiešką ir diegimą, artimo gamtai miškininkavimo platesnį taikymą, naujų miško tvarkymo technologijų diegimą;
* miško ekonominio reguliavimo pokyčius, reikšminga apimtimi į ekonomiką įtraukiant ir kitas nei mediena miško ekosistemines paslaugas, nustatant adekvačias kompensacijas miško savininkams už bazinius apribojimus viršijančius ūkinės veiklos suvaržymus;
* holistinį viso miškų sektoriaus, įskaitant ir medienos pramonę, vystymą bioekonomikos kontekste, užtikrinant žaliavinės medienos tiekimą darnaus miškų tvarkymo rėmuose, taip pat didesnės pridėtinės vertės medienos produktų gamybą, kartu ir statybų žaliosios transformacijos procese;
* miškų mokslų ir su miškais susijusių mokslinių tyrimų plėtrą, informacijos apie miškus adaptavimą, visuomenės švietimo miškų klausimais stiprinimą, miškininkų ir kitų miškuose dirbančių specialistų rengimo esminį tobulinimą, miškuose dirbančiųjų prestižo didinimą.